金雞五言十四韻
作者：歐陽修
朝代：宋

paragraphs: 蠻荆鮮人秀，厥美爲物怪。
禽鳥得之多，山雞稟其粹。
眾綵爛成文，真色不可繪。
仙衣霓紛披，女錦花綷縩。
輝華日光亂，眩轉目晴憊。
高田啄秋粟，下澗飲寒瀨。
清唳或相呼，舞影還自愛。
豈知文章累，遂使網羅掛。
及禍誠有媒，求友反遭賣。
有身乃吾患，斷尾亦前戒。
不羣世所驚，甚美眾之害。
稻粱雖云厚，樊縶豈爲泰。
山林歸無期，羽翮日已鎩。
用晦有前言，書之可爲誡。